Landvinnsla á Akranesi eflist við brotthvarf Engeyjar Eggert Guðmundsson forstjóri HB Granda hf. segir brotthvarf Engeyjar úr flota fyrirtækisins að sjálfsögðu hafa í för með sér nokkrar breytingar í starfsemi fyrirtækisins hér á landi bæði í veiðum og vinnslu . Hann segir að önnur uppsjávarveiðiskip fyrirtækisins , sem í dag eru Ingunn AK , Faxi RE , Guðrún Þorkelsdóttir SU og Víkingur AK , muni veiða þann kvóta sem Engey veiddi . Þá muni landvinnsla fyrirtækisins á Akranesi og á Vopnafirði eflast . Í áhöfn Engeyjar eru um 50 manns og verður þeim sagt upp . Eins og fram hefur komið munu hins vegar lykilstöður um borð í Engey í framtíðinni verða mannaðar Íslendingum . Eggert segir ekki afráðið hversu margir þeir verði en það verði væntanlega á bilinu 12 - 16 manns . Ekki hafi hins vegar verið gengið frá ráðningu þeirra . Skipið mun halda utan í apríl og munu því klára komandi loðnuvertíð hér við land .